ซื้อ CPALL เป้า 56 บ.ผู้บริหารลั่นรายได้โตต่อเนื่อง-จ่อขายหุ้น MAKRO ลดภาระหนี้
CPALL ณ เวลา 11.12 น.อยู่ที่ 41.75 บาท บวก 1.50 หรือ 3.73% มูลค่าการซื้อขาย 354.22 ล้านบาท โดยราคาหุ้นเปิดตลาดที่ 41.00 บาท ระหว่างวันมีการปรับตัวขึ้นไปแตะระดับสูงสุดที่ 42.25 บาท และแตะระดับต่ำสุดที่ 40.75 บาท
7 เม.ย. 2558

ผู้สื่อข่าวรายงานว่า ราคาหุ้นบริษัท ซีพี ออลล์ จำกัด (มหาชน) หรือ CPALL ณ เวลา 11.12 น.อยู่ที่ 41.75 บาท บวก 1.50  หรือ 3.73% มูลค่าการซื้อขาย 354.22 ล้านบาท โดยราคาหุ้นเปิดตลาดที่ 41.00 บาท ระหว่างวันมีการปรับตัวขึ้นไปแตะระดับสูงสุดที่ 42.25 บาท และแตะระดับต่ำสุดที่ 40.75 บาท

นายนริศ ธรรมเกื้อกูล รองกรรมการผู้จัดการ บริษัท ซีพี รีเทลลิงก์ จำกัด บริษัทในกลุ่ม CPALL เปิดเผยว่า ในปี 58 บริษัทตั้งเป้ายอดจำหน่ายสินค้าและให้บริการมูลค่ากว่า 3,400 ล้านบาท เติบโต 15%จากปี 57 ที่มีมูลค่ากว่า 2,900 ล้านบาท ซึ่งเติบโต 10% จากปีที่ผ่านมา
ทั้งนี้ ปีนี้มีกลยุทธ์การให้บริการหลังการขายและบริการแบบครบวงจรตลอด 7 วัน 24 ชั่วโมง ครอบคุมพื้นที่ทั่วประเทศด้วยศูนย์บริการกว่า 50 จุดเพื่อรองรับการบริการของลูกค้าในแต่ละ พื้นที่และเข้าซ่อมสินค้าได้อย่างรวดเร็วทันใจ ทีมช่างและวิศวกรที่มีความสามารถหลากหลายมากกว่า 1,600 คน และรถบริการกว่า 700 คัน และเตรียมเพิ่มบุคคลากรในปีนี้กว่า 200 คนเพื่อรองรับการขยายตัวของธุรกิจช่วยให้เกิดการจ้างงานในประเทศ
อีกทั้ง ปีนี้จะเพิ่มช่องทางการจัดจำหน่าย แบบ”ออน กราวน์”(On Ground) โดยเพิ่มช่องทางการตลาดเครื่องชงกาแฟผ่านห้างค้าปลีกขนาดใหญ่ ผ่านช่องทางของ 24 Shopping ผู้นำด้านการจำหน่ายสินค้าและบริการผ่านช่องทางที่หลากหลายในกลุ่มซีพีออลล์ แบบ”ออน แอร์” (On Air) โดยจำหน่ายเครื่องชงกาแฟผ่านสื่อโทรทัศน์ และแบบ”ออนไลน์”(Online) ผ่านทาง www.7catalog.com และสื่อโซเชียลมีเดียอื่นๆ
ขณะที่บล.ทรีนิตี้ แนะนำ “ซื้อ” CPALL ราคาเป้าหมาย 56.00 บาท/หุ้น ยังคงมีมุมมองเชิงบวกในระยะยาว จากทั้งกลยุทธ์ในการพัฒนารูปแบบร้านค้า และสินค้า อีกทั้งความพยายามในการบริหารหนี้ นอกจากนี้คาดว่าอีกในระยะเวลาไม่นานน่าจะมีการพิจารณาการลดสัดส่วนการถือหุ้นในบริษัท สยามแม็คโคร จำกัด (มหาชน) หรือ MAKRO ซึ่งส่งผลดีทั้งต่อ CPALL และ MAKRO ที่จะมีสภาพคล่องในการซื้อขายเพิ่มขึ้น และช่วยในการลดภาระหนี้ ประกาศอัตราเงินปันผล 0.8 บาทต่อหุ้น คิดเป็นอัตราเงินปันผลราว 2% ขึ้นเครื่องหมาย XD วันที่ 29 เม.ย. 58